Broj: 711-I-1637-P-425-18-20-04-12

Zagreb, 25. rujna 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu**  **dužnosnika Mladena Kešera, općinskog načelnika Općine Kalnik,** na 99. sjednici, održanoj 25. rujna 2020., donosi sljedeću:

 **ODLUKU**

1. **Pokreće se postupak za odlučivanje o sukobu interesa protiv dužnosnika Mladena Kešera, općinskog načelnika Općine Kalnik, zbog moguće povrede članka 5. stavka 1. i 4. ZSSI-a, koja bi proizlazila iz propusta dužnosnika da, po pozivu Povjerenstva broj 711-I-801-P-425-18/20-03-12 od 3. lipnja 2020. poslanog na ruke dužnosnika, a zaprimljenog 8. lipnja 2020., naloži Uredu općinskog načelnika Općine Kalnik da postupi po prethodnom pozivu Povjerenstva iz dopisa broj** **711-I-304-P-425-18/20-02-12 od 13. veljače 2020. i 711-I-1644-P-50/19-03-12 od 26. rujna 2019. (zaprimljenog 30. rujna 2019.) i požurnicama broj 711-I-1925-P-50/19-04-12 od 14. studenog 2019. (zaprimljene 19. rujna 2019.) i broj 711-I-70-P-50-19/20-05-12 15. siječnja 2020. (zaprimljene 20. siječnja 2020.), kao i propusta da, po pozivu Povjerenstva iz dopisa poslanog na ruke dužnosnika, naloži nadležnom upravnom tijelu Općine Kalnik, odnosno propusta da usmjeri navedeno upravno tijelo da dostavi Povjerenstvu zatraženo očitovanje, podatke i isprave sukladno obvezi iz članka 39. stavka 5. ZSSI-a, čime bi dužnosnik postupio nesavjesno, neodgovorno i netransparentno.**
2. **Poziva se dužnosnik Mladen Kešer da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi navedenog zakona, stoga je Mladen Kešer povodom obnašanja dužnosti općinskog načelnika Općine Kalnik, obvezan postupati sukladno odredbama ZSSI-a. Uvidom u Registar dužnosnika Povjerenstvo je utvrdilo da Mladen Kešer od 30. svibnja 2017. obnaša dužnost općinskog načelnika Općine Kalnik, u svom trećem mandatu, dok je istu dužnost obnašao i u mandatu 2013.-2017., pri čemu Općina Kalnik ima status jedinice lokalne samouprave.

Protiv dužnosnika Mladena Kešera, općinskog načelnika Općine Kalnik, podnesena je 10. prosinca 2018. anonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-3536-P-425/18-01-5. Povodom navedene prijave otvoren je predmet broj P-425/18. U bitnom, u prijavi se ukazuje na mogući sukob interesa dužnosnika s obzirom da je Općina Kalnik, zastupana po općinskom načelniku Mladenu Kešeru, osnivač trgovačkog društva LIFE KALNIK d.o.o. za usluge. Temeljem posebnih zakona, općinski načelnik obavlja i funkciju skupštine spomenutog trgovačkog društva. Trgovačko društvo LIFE KALNIK d.o.o. zastupa direktor Željko Car, koji je ujedno službenik u Općini Kalnik i kojem je neposredno nadređen općinski načelnik Kešer. Trgovačko društvo LIFE KALNIK d.o.o. osnivač je Dječjeg vrtića „Kalnički jaglac“. Prilikom izdavanja rješenja o početku rada dječjih vrtića treba biti osigurana kuhinja za pripremu kuhanih obroka, ili umjesto toga čajna kuhinja, ali u tom slučaju dječji vrtić mora imati osiguranu dostavu kuhanih obroka iz drugog, uglavnom matičnog objekta (u slučaju da vrtić ima područne objekte) ili mora imati sklopljen ugovor o pripremi i dostavi hrane s pravnom osobom koja obavlja djelatnost pripreme hrane, navodi se u prijavi. Naime, člankom 44. stavkom 4. Državnog pedagoškog standarda predškolskog odgoja i naobrazbe navodi se da gospodarski prostori jesu, između ostalog i kuhinja - središnja u samostalnom matičnom vrtiću, odnosno distribucijska ako vrtić ima područne objekte. Distribucijsku praksu uredi državne uprave su prihvatili (uz znanje Ministarstva znanosti i obrazovanja te Agencije za odgoj i obrazovanje) i za samostalne vrtiće koji imaju samo čajnu kuhinju ali uz ugovor o distribuciji hrane. Za potrebe zadovoljenja ove zakonske obveze TD LIFE KALNIK d.o.o., zastupano po direktoru Željku Caru sklopilo je 7. svibnja 2018. Ugovor o korištenju usluga prehrane za Dječji vrtić „Kalnički jaglac“ putem jednostavne nabave s trgovačkim društvom KALNIČANKA PROIZVODI d.o.o., koju zastupa ……………., navodi prijavitelj. Uvidom u sudski registar vidljivo je kako su osnivači i članovi društva KALNIČANKA PROIZVODI Mladen Kešer i ……………….., njegova sestra. Prijavitelj poziva Povjerenstvo da utvrdi do kojih je sve povreda ZSSI-a došlo prilikom ovog sklapanja Ugovora trgovačkog društva u vlasništvu Općine Kalnik sa sestrom općinskog načelnika Općine Kalnik, koji ujedno obavlja i poslove Skupštine društva LIFE KALNIK.

Povjerenstvo je, također, 8. veljače 2019. zaprimilo zahtjev za davanjem očitovanja koji je u knjizi ulazne pošte Povjerenstva zaprimljen pod brojem: 711-U-734-P-50/19-01-5. Budući da se davanja mišljenja ili očitovanja odnosi na buduće situacije, a okolnosti navedene u navedenom zahtjevu vezane su uz već realiziranu situaciju iz koje je Povjerenstvo steklo saznanja o mogućem sukobu interesa, povodom navedenog zahtjeva otvoren je predmet koji se vodi pod brojem P-50/19.

U predmetnom zahtjevu u bitnom se navodi da je općinski načelnik Općine Kalnik, Mladen Kešer, dostavio izjavu o postojanju sukoba interesa vezano uz Zakon o javnoj nabavi u kojoj nije navedena tvrtka CONSULTING PROJECT PLUS d.o.o.

Uvidom u elektronski pristup podataka sudskog registra, za tvrtku CONSULTING PROJECT PLUS d.o.o., 5.2.2019. godine utvrđeno je da je jedini član društva Mladen Kešer, OIB:43692699517, Potok Kalnički 115, dok je osoba ovlaštena za zastupanje direktorica koja zastupa društvo pojedinačno i samostalno Danijela Modrić, OIB: 12034623141, Trema, Dvorišće 23.

Povjerenstvo je, nadalje, 13. veljače 2019. zaprimilo zahtjev za davanjem mišljenja koji je u knjizi ulazne pošte Povjerenstva zaprimljen pod brojem: 711-U-797-M-27/19-01-4.

U zahtjevu za davanjem mišljenja se u bitnom navodi sve kao i u prijavi u predmetu P-50/19.

Budući da se navedene prijave i mišljenje u određenom bitnom dijelu odnose na iste okolnosti, Povjerenstvo je donijelo zaključke da će se povodom navedenih predmeta voditi jedan postupak pod brojem P-425/18.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Pritom se anonimna prijava tretira kao izvor vlastitog saznanja za Povjerenstvo.

Sukladno članku 39. stavku 5. ZSSI-a, Povjerenstvo ima pravo pribaviti činjenice i dokaze djelovanjem drugih tijela javne vlasti te su nadležna tijela u Republici Hrvatskoj dužna bez odgode, na zahtjev Povjerenstva, dostaviti zatražene obavijesti i dokaze.

Radi provjere osnovanosti navoda u prijavi protiv dužnosnika Povjerenstvo je dopisom pod brojem 711-I-1346-P-50/19-02-12 od 9. srpnja 2019. od Općine Kalnik zatražilo dostavu očitovanja o određenim podacima te konkretnih isprava, vezanih uz postojanje poslovnih odnosa s trgovačkim društvom Consulting project plus d.o.o., sukladno članku 39. stavku 5. ZSSI-a. Navedeni dopis zaprimljen je od strane Općine Kalnik 12. srpnja 2019., čemu svjedoči dostavnica koja prileži spisu.

S obzirom da Povjerenstvo nije zaprimilo traženo očitovanje od Općine Kalnik, upućena je požurnica pod brojem 711-I-1644-P-50/19-03-12 od 26. rujna 2019., specificirajući pritom upit na razdoblje postojanja poslovnih odnosa od 2018. nadalje, kao i na dostavu dokumentacije u vezi poslovnih odnosa Općine Kalnik s trgovačkim društvom Kalničanka proizvodi d.o.o., također od 2018. godine nadalje, te ponovno druga požurnica pod brojem 711-I-1925-P-50/19-04-12 od 14. studenog 2019.

S obzirom da niti nakon upućenih požurnica Povjerenstvu nisu dostavljeni traženi podaci i isprave, Povjerenstvo je dopisom pod brojem 711-I-304-P-425-18/20-02-12 od 13. veljače 2020. pozvalo dužnosnika Mladena Kešera, kao općinskog načelnika Općine Kalnik, na dostavu tražene dokumentacije, ukazujući na citiranu odredbu članka 39. stavka 5. ZSSI-a.

Buudći da niti nakon potonjeg dopisa Povjerenstvu nije dostavljena tražena dokumentacija, Povjerenstvo je ponovnim dopisom 711-I-801-P-425-18/20-03-12 od 3. lipnja 2020. obavijestilo dužnosnika Mladena Kešera, kao općinskog načelnika Općine Kalnik, koji sukladno članku 42. stavku 1. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17. i 98/19.) zastupa Općinu Kalnik, o nepostupanju tijela Općine Kalnik po traženju Povjerenstva, ukazujući na citiranu odredbu članka 39. stavka 5. ZSSI-a.

Istim dopisom Povjerenstvo je pozvalo dužnosnika koji je, sukladno članku 48. stavku 1. točki 3. Zakona o lokalnoj i područnoj (regionalnoj) samoupravi, nadležan usmjeravati djelovanje upravnih tijela Općine Kalnik i nadzirati njihov rad, da naloži nadležnom upravnom tijelu da postupi sukladno traženom u dopisima Povjerenstva od 26. rujna 2019. (zaprimljenog 30. rujna 2019.) i požurnicama od 14. studenog 2019. (zaprimljene 19. rujna 2019.) i 15. siječnja 2020. (zaprimljene 20. siječnja 2020.).

Navedeni dopis 711-I-801-P-425-18/20-03-12 od 3. lipnja 2020. upućen je Općini Kalnik, na ruke općinskog načelnika Mladena Kešera, te je uredno dostavljen o čemu svjedoči dostavnica koja prileži spisu.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Stavkom 4. istog članka Zakona propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Na temelju članka 48. stavka 1. točke 3. Zakona o lokalnoj i područnoj (regionalnoj) samoupravi, općinski načelnik, gradonačelnik, odnosno župan, pored ostalog nadležan je i odgovoran za usmjeravanje djelovanja upravnih tijela jedinice lokalne, odnosno područne (regionalne) samouprave u obavljanju poslova iz njihovoga samoupravnog djelokruga te za nadzor njihova rada.

Imajući u vidu obvezu tijela javne vlasti, koja vode evidenciju o podacima potrebnim Povjerenstvu radi utvrđivanja relevantnih činjenica u postupcima iz nadležnosti Povjerenstva, da zatražene podatke dostave bez odgode, a da samim odredbama ZSSI-a nisu propisane nikakve mjere prisile prema tijelima koja ne postupaju po navedenoj obvezi, utoliko citirana načela obnašanja dužnosti propisana člankom 5. ZSSI-a odnosno obveze savjesnog, odgovornog i transparentnog obnašanja dužnosti, obuhvaćaju i odgovornost dužnosnika na čelu tih tijela javne vlasti da usmjeravaju i nadziru rad tih tijela na način da ista ispunjavaju svoju obvezu propisanu člankom 39. stavkom 5. ZSSI-a.

Konkretno, za čelnike izvršne vlasti u jedinicama lokalne i područne (regionalne) samouprave, ova obveza vezana je uz nadležnost izričito propisanu u citiranom članku 48. stavku 1. točki 3. Zakona o lokalnoj i područnoj (regionalnoj) samoupravi.

S obzirom da prethodno donošenju ove odluke Povjerenstvo nije zaprimilo podatke i isprave, zatražene navedenim dopisima Općini Kalnik, Povjerenstvo je zaključilo da dužnosnik Mladen Kešer nije postupio po pozivu Povjerenstva u navedenim dopisima upućenim 3. odnosno 8. lipnja 2020. njemu na ruke.

Slijedom navedenog, na temelju stanja spisa predmeta Povjerenstvo je zaključilo da da postoji mogućnost da je dužnosnik Mladen Kešer počinio povredu članka 5. stavka 1. i 4. ZSSI-a, koja bi iproizlzaila iz propusta dužnosnika da, po pozivu Povjerenstva iz dopisa broj 711-I-801-P-425-18/20-03-12 od 3. lipnja 2020. poslanog na ruke dužnosnika, a zaprimljenog 8. lipnja 2020., naloži Uredu općinskog načelnika Općine Kalnik da postupi po prethodnom pozivu Povjerenstva iz dopisa broj 711-I-304-P-425-18/20-02-12 od 13. veljače 2020. i 711-I-1644-P-50/19-03-12 od 26. rujna 2019. (zaprimljenog 30. rujna 2019.) i požurnicama broj 711-I-1925-P-50/19-04-12 od 14. studenog 2019. (zaprimljene 19. rujna 2019.) i broj 711-I-70-P-50-19/20-05-12 15. siječnja 2020. (zaprimljene 20. siječnja 2020.), kao i propusta da, po pozivu Povjerenstva iz dopisa poslanog na ruke dužnosnika, naloži nadležnom upravnom tijelu Općine Kalnik, odnosno propusta da usmjeri navedeno upravno tijelo da dostavi Povjerenstvu zatraženo očitovanje, podatke i isprave sukladno obvezi iz članka 39. stavka 5. ZSSI-a, čime bi dužnosnik postupio nesavjesno, neodgovorno i netransparentno.

Poziva se dužnosnik Mladen Kešer da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka kao i na ostale navode iz obrazloženja ove odluke, kao i da Povjerenstvu dostavi relevantnu dokumentaciju s kojom raspolaže, a kojom će potvrditi svoje navode.

Tijekom postupka pred Povjerenstvom potrebno je utvrditi okolnosti postupanja dužnosnika vezano za propust postupanja po pozivu Povjerenstva odnosno upućivanja upravnih tijela da dostave tražene podatke i isprave Povjerenstvu.

Predmetna moguća povreda ZSSI-a, povodom koje je ovom odlukom pokrenut postupak, ne odnosi se na navode u navedenim prijavama podnesenim protiv dužnosnika Mladena Kešera. Vezano uz predmetne prijave Povjerenstvo tek treba donijeti odluku o pokretanju ili nepokretanju postupka sukoba interesa po zaprimanju zatraženih podataka i isprava.

Slijedom navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Mladen Kešer, elektronička dostava
2. Na znanje - podnositelj prijave
3. Objava na internetskoj stranici Povjerenstva
4. Pismohrana